Pościg na ulicach Raciborza
Skuli nowelizacyje prawideł i traktowaniŏ niyzastawiyniŏ auta do policyjnyj kōntrole za przestympstwo, 41-letniŏ miyszkanka krysu rybnickigo musi ôczekować ciynżkich kōnsekwyncyji ucieczki. Kobiyta złōmała prawo w sobotã na wieczōr, kej przi kerowaniu autym ôsobowym Audi niy stanyła do kōntrole drōgowyj. Ô dalszym losie niyôdpedzialnyj 41-latki uzdŏ gyricht
Wszyjsko wydarzyło sie w sobotni wieczōr kole 23:50 na krziżōwce ulic Rybnickij z Brzeskōm w Raciborzu. Wtynczŏs patrol drōgōwki zastawioł do kōntrole drōgowyj auto ôsobowe Audi. Kerujōncŏ wozidłym na widok umōndurowanego policyjōna dŏwajōncego jij sygnoł by sjechała na pobocze niy zastawiyła auta. Ôpacznie – przidała gazu i ôdjechała. Funkcjōnariusze zarŏz wziōnli ścigać ôddalajōnce sie ze srogim szwōngym auto i dŏwali sygnały do staniyńciŏ, co na nie kobiyta niy ryagowała. Kerujōncŏ w czasie pościgu złōmała pŏrã prawideł ruchu drōgowego.
W kōńcu szandarzi przerwali ucieczkã niyôdpedzialnyj kobiyty w Kornowacu na ulicy Raciborskij. Piratym drōgowym pokŏzała sie być 41-letniŏ miyszkanka krysu rybnickigo. Sam wyklarowała sie tyż prziczyna ucieczki: brak uprawniyń do kerowaniŏ. Terŏz ô dalszym losie 41-latki uzdŏ gyricht.
Ôd 1 czyrwnia 2017 roku niyzastawiynie auta do kōntrole stało sie przestympstwym. Kerowca, co uciykŏ przed policyjōm, musi ôczekować terŏz kŏry ôd 3 miesiyncy do nawet 5 lŏt heresztu. Na ôsoby łōmiōnce nowe prawidła gyrichty bydōm tyż nakłŏdać zakŏz kludzyniŏ wszelich wozideł na ôkres ôd roku do 15 lŏt bez drōgi ôdwołaniŏ. Do tyj pory, niystaniyńcie do policyjnyj kōntrole było wykroczyniym, za kere groziyła sztrofa do 5 tys. złotych abo heresztu do 30 dni.
Zdrzōdło i foto: KPP Racibōrz
szl_Latn szl_Latn szl_Latn szl_Latn szl_Latn nno_Latn